VALLAVARA  42. Vallavara (munitsipaalomand) mõiste  42.1 Vallavara on vallale kuuluv vara s.t. kohaliku omavalitsusüksuse omandis olevad kinnis- ja vallasasjad ning valla varalised õigused ja kohustused.  42.2 Vallavara valdamise, kasutamise ja käsutamise korra sätestab vallavolikogu vastavalt seadusele ja käesolevale põhimäärusele.  42.3 Vallaeelarvesse laekuvad maksud ja valla kasuks seatud  reaalkoormistest tulenevad võlad loetakse vallavaraks neile nõudeõiguse tekkimise päevast.  42.4 Vallavara kohta peetakse arvestust vallavolikogu poolt sätestatud korras.  42.5 Valla osalemise äriühingutes ja fondides otsustab vallavolikogu.  43. Vallavara valdus  43.1 Vallavara valdajad on vallavolikogu, vallavalitsus, vallavalitsuse struktuuriüksus ja vallaasutus. Vallale kuuluvad kohaliku omavalitsuse asutused ja äriühingud, kus vald on ainsaks osanikuks või aktsionäriks, on  vallavara valdajad vastavalt põhikirjale.  43.2 Vallavara valdajaks võib seaduses ja vallavolikogu kehtestatud korras olla kolmas isik.  43.3 Vallavara valdajad peavad tagama vallavara korrashoiu ja otstarbeka kasutamise ning on vastutavad vallavara säilimise eest.  43.4 Riigi poolt tasuta vallale üleantud vara võib võõrandada juhul, kui vara ei ole enam vallale vajalik tema ülesannete täitmiseks või see on muutunud kasutamiskõlbmatuks.  43.5 Võõrandamine toimub vallavolikogu poolt  kehtestatud korras.  43.6 Vallal on ostueesõigus tema haldusterritooriumil asuva ehitise võõrandamisel eraõiguslike isikute poolt, kui seda ehitist on osaliselt või tervikuna enne võõrandamist vähemalt ühe aasta jooksul kasutatud haridus-, tervishoiu-, kultuuri- või kasvatusasutusena. Muus osas kohaldatakse ostueesõigusele asjaõigusseaduse sätteid.  44. Valla majandustegevus ja osalemine juriidilistes isikutes  44.1 Valla majandustegevus on:  - osalemine ettevõtluses;  - tehingud vallavaraga;  - ajutiselt vabade eelarvevahendite paigutamine intressi saamiseks;  - fondide ja sihtkapitalide vahendite suunamine.  44.2 Vald võib teenuste osutamiseks asutada valla ametiasutuse hallatavaid asutusi, mis ei ole juriidilised isikud, olla osanikuks või aktsionäriks valla arengu seisukohast olulistes äriühingutes, samuti asutada sihtasutusi ja olla mittetulundusühingu liikmeks.  44.3 Valla ametiasutuse hallatava asutuse asutamise ja selle tegevuse lõpetamise  otsustab vallavolikogu. Hallatava asutuse põhimääruse kinnitamine ja selle muutmine toimub vallavolikogu poolt sätestatud korras. Valla ametiasutus ja ametiasutuse hallatav asutus registreeritakse riigi ja kohaliku omavalitsuse asutuste registris.  44.4 Sihtasutuse, osaühingu või aktsiaseltsi, mille ainsaks osanikuks või aktsionäriks on vald, asutamise, ühinemise, jagunemise, ümberkujundamise ja lõpetamise otsustab ning põhikirja ja selle muudatused kinnitab vallavolikogu. Nõukogu liikmed nimetab, samuti  muid õigusi teostab vallavalitsus, kui nõukogu ei ole, nimetab vallavalitsus juhatuse liikmed.  44.5 Kui sihtasutusel, äriühingul on ka teisi aktsionäre ja osanikke, samuti valla osalemise liikmena mittetulundusühingutes, otsustab valla osalemise ja osalemise lõpetamise vallavolikogu, muus osas teostab õigusi vallavalitsuse poolt määratud isik.  44.6 Vallal on õigus oma ülesannete täitmiseks sõlmida lepinguid käesolevas põhimääruses kehtestatud volituste piires.